Zagreb, 18. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Dijane Zjakić, tajnice direktora Fonda za zaštitu okoliša i energetsku učinkovitost,** na 11. sjednici, održanoj 18. svibnja 2018.g., daje sljedeće:

**OČITOVANJE**

**Obzirom da se povodom obnašanja dužnosti zamjenice direktora Fonda za zaštitu okoliša i energetsku učinkovitost Alenka Košiša Čičin-Šain smatra dužnosnicom u smislu članka 3. stavka 2. ZSSI-a na dužnosnicu se u obnašanju navedene dužnosti primjenjuju odredbe ZSSI-a, a za tumačenje njezinog statusa prema Zakonu o obvezama i pravima državnih dužnosnika nadležno je Ministarstvo uprave.**

Obrazloženje

Zahtjev za davanjem mišljenja koji je u knjizi ulazne pošte Povjerenstva zaprimljen pod brojem: 711-U-1416-P-163/18-01-3 dana 27. travnja 2018.g. podnijela je Dijana Zjakić, tajnica direktora Fonda za zaštitu okoliša i energetsku učinkovitost (u daljnjem tekstu: Fond), povodom kojeg se vodi predmet pod brojem: 163/18.

U pismenu podnositeljica navodi da je dužnosnica Alenka Košiša Čičin-Šain imenovana na dužnost zamjenice direktora Fonda rješenjem Vlade Republike Hrvatske od 10. travnja 2018.g. te traži mišljenje Povjerenstva je li dužnosnica Alenka Košiša Čičin-Šain istovremeno i dužnosnica sukladno odredbama Zakona o obvezama i pravima državnih dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15. i 93/16.).

Zahtjevu za mišljenjem prileži rješenje Vlade Republike Hrvatske, klasa: UP/I-080-02/18-01/25, urbroj: 50301-15/07-18-02 od 10. travnja 2018.g. kojim se dužnosnica Alenka Košiša Čičin-Šain imenuje zamjenicom direktora Fonda.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Međutim, iako zahtjev u ovom predmetu nije podnio dužnosnik iz članka 3. ZSSI-a, Povjerenstvo u svrhu provođenja edukacije u pitanjima primjene odredbi ZSSI-a povodom podnesenog zahtjeva daje obrazloženo očitovanje obzirom da se zahtjev za mišljenjem odnosi na dužnosnika iz članka 3.stavka 2. ZSSI-a.

Naime, člankom 10. Zakona o Fondu za zaštitu okoliša i energetsku učinkovitost („Narodne novine“, 107/03. i 144/12.) propisano je da direktora i zamjenika direktora imenuje i razrješuje Vlada Republike Hrvatske na prijedlog Upravnog odbora, a djelokrug, ovlaštenja i odgovornosti te postupak imenovanja i razrješenja direktora i zamjenika direktora utvrđuju se statutom Fonda u skladu sa zakonom.

Uvidom u popis osoba (čelnika tijela) koje Vlada Republike Hrvatske imenuje kao dužnosnike sukladno odredbi članka 3. stavka 2. ZSSI-a, a koji je Vlada Republike Hrvatske dostavila Povjerenstvu dopisom KLASA: 200-03/13-08/25, URBROJ: 50302/04-13-1 od 28. ožujka 2013. godine, Povjerenstvo je utvrdilo da Vlada Republike Hrvatske imenuje direktora Fonda kao dužnosnika, slijedom čega je isti dužan postupati sukladno pravnim pravilima ZSSI-a.

Povjerenstvo je na 28. sjednici održanoj 16. listopada 2013.g. dalo mišljenje M-283/13 povodom zahtjeva Zdenke Pudar, tajnice Fonda da su direktor i zamjenik direktora Fonda te vršitelj dužnosti direktora Fonda smatraju obnašateljima dužnosti koje kao dužnosnike imenuje Vlada Republike Hrvatske, na temelju članka 3. stavka 2. ZSSI-a, slijedom čega su dužni postupati sukladno odredbama ZSSI-a koji propisuje da se odredbe tog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Dužnosnicu Alenku Košišu Čičin-Šain, zamjenicu direktora Fonda imenovala je Vlada Republike Hrvatske te je dužnosnica povodom obnašanja navedene dužnosti obvezna postupati u skladu s odredbama ZSSI-a.

Nadalje, odredbama Zakona o obvezama i pravima državnih dužnosnika uređuju se obveze i prava državnih dužnosnika u tijelima državne vlasti. Krug dužnosnika koji je propisan odredbama ZSSI-a nije jednak krugu dužnosnika koji je propisan Zakonom o obvezama i pravima državnih dužnosnika, budući odredba članka 1. toga Zakona koja taksativno navodi obveznike postupanja po Zakonu o obvezama i pravima državnih dužnosnika nije sadržajno istovjetna s člankom 3. ZSSI-a koji propisuje obveznike postupanja u smislu ZSSI-a. Međutim, za mjerodavno tumačenje odredbi Zakona o obvezama i pravima državnih dužnosnika, pa tako i jesu li direktor i zamjenik direktora Fonda dužnosnici koji ostvaruju prava prema odredbama toga Zakona, nadležno je Ministarstvo uprave.

Slijedom navedenog, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dijani Zjakić, elektroničkim putem
2. Dužnosnici, elektroničkim putem
3. Objava na internetskoj stranici Povjerenstva
4. Pismohrana